Source: https://www.europarl.europa.eu/doceo/document/A-8-2017-0166_MT.html
Timestamp: 2020-08-14 15:00:01+00:00
Document Index: 1847111

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

RAPPORT dwar il-ħatra proposta ta' Ildikó Gáll-Pelcz bħala Membru tal-Qorti tal-Awdituri
Proċedura : 2017/0802(NLE)
Ċiklu relatat mad-dokument : A8-0166/2017
1162k 71k
PE 602.806v01-00 A8-0166/2017
dwar il-ħatra proposta ta' Ildikó Gáll-Pelcz bħala Membru tal-Qorti tal-Awdituri
ANNESS 1: CURRICULUM VITÆ TA' Ildikó Gáll-Pelcz
ANNESS 2: TWEĠIBIET TA' Ildikó Gáll-Pelcz GĦALL-KWESTJONARJU
– wara li kkunsidra l-Artikolu 286(2) tat-Trattat dwar il-Funzjonament tal-Unjoni Ewropea, skont liema artikolu ġie kkonsultat mill-Kunsill (C8-0110/2017),
– wara li kkunsidra r-rapport tal-Kumitat għall-Kontroll tal-Baġit (A8-0166/2017),
A. billi l-Kumitat għall-Kontroll tal-Baġit tal-Parlament evalwa l-kwalifiki tal-kandidata proposta, b'mod partikolari fir-rigward tal-kundizzjonijiet stipulati fl-Artikolu 286(1) tat-Trattat dwar il-Funzjonament tal-Unjoni Ewropea;
B. billi waqt il-laqgħa tiegħu tat-12 ta' April 2017, il-Kumitat għall-Kontroll tal-Baġit sema' lill-kandidata proposta mill-Kunsill għall-kariga ta' Membru tal-Qorti tal-Awdituri;
1. Jagħti opinjoni favorevoli dwar il-proposta tal-Kunsill għall-ħatra ta' Ildikó Gáll-Pelcz bħala Membru tal-Qorti tal-Awdituri;
2. Jagħti istruzzjonijiet lill-President tiegħu sabiex jgħaddi din id-deċiżjoni lill-Kunsill u, għal skopijiet ta' informazzjoni, lill-Qorti tal-Awdituri kif ukoll lill-istituzzjonijiet l-oħra tal-Unjoni Ewropea u lill-istituzzjonijiet tal-awditjar tal-Istati Membri.
(Nota: attwalment sospiża minħabba l-attivitajiet tiegħi bħala Membru tal-Parlament Ewropew)
Direttriċi tal-Istitut, Kap tad-Dipartiment, Professur Assoċjat fl-Università
Istitut tal-Ġestjoni tan-Negozju, Università ta' Miskolc
Dipartiment tal-Amministrazzjoni tan-Negozju
Deputat Kap tad-Dipartiment, Professur Assoċjat fl-Università, Assistent Professur fl-Università, Lettriċi fl-Università
Fakultà tax-Xjenza Ekonomika Korporata, Università ta' Miskolc
Deputat Direttriċi, Superviżur tal-Organizzazzjoni
Ċentru tal-Informatika, Università ta' Miskolc
Inġiniera tar-Riċerka, tas-Sistemi u ta' Coding
Tüzeléstechnikai Kutató és Fejlesztő Vállalat, kumpanija dwar l-iżvilupp u t-teknoloġija tat-tifi tan-nar
Kampus ta' Miskolc
Attivitajiet politiċi u attivitajiet politiċi speċjalizzati:
Membru fil-Kumitat:
Sħubija f'partiti politiċi u rwoli f'organizzazzjonijiet politiċi:
Viċi President tal-Parlament Ewropew
16.11.2010-
Membru tal-Presidenza tal-Grupp tal-Partit Popolari Ewropew (Demokristjani)
02.06.2010-
Membru tal-Grupp tal-Partit Popolari Ewropew (Demokristjani)
Deputat Speaker tal-Assemblea Nazzjonali Ungeriża
Membru tal-Parlament, Membru u Deputat Mexxejja tal-Grupp tal-Partit Fidesz tal-Alleanza Ċivika Ungeriża
Kunsilliera fil-Kunsill tal-Belt ta' Miskolc (belt bi Status ta' Kontea), Membru u Deputat Mexxejja tal-Grupp Fidesz-KDNP
21.01.2016-... : Kumitat ta' Inkjesta dwar il-Kejl tal-Emissjonijiet fis-Settur Awtomobilistiku
24.06.2016- : Kumitat ta' Inkjesta inkarigat biex jinvestiga allegazzjonijiet ta' kontravvenzjoni u ta' amministrazzjoni ħażina fl-applikazzjoni tad-dritt tal-Unjoni b'rabta mal-ħasil tal-flus, l-evitar tat-taxxa u l-evażjoni tat-taxxa
02.12.2015- : Kumitat Speċjali dwar id-Deċiżjonijiet fil-Qasam tat-Taxxa u Miżuri oħra ta' Natura jew Effett Simili (TAXE 2)
12.02.2015-30.11.2015: Kumitat Speċjali dwar id-Deċiżjonijiet fil-Qasam tat-Taxxa u Miżuri oħra ta' Natura jew Effett Simili
01.07.2014- : Kumitat għas-Suq Intern u l-Ħarsien tal-Konsumatur
06.06.2010- : Kumitat għad-Drittijiet tan-Nisa u l-Ugwaljanza bejn is-Sessi
06.10.2010- : Kumitat għall-Affarijiet Ekonomiċi u Monetarji
06.10.2010-31.07.2011: Kumitat Speċjali dwar il-Kriżi Finanzjarja, Ekonomika u Soċjali
2008-2010: President tal-Kumitat ta' Inkjesta għall-Investigazzjoni dwar l-Użu ta' fondi tal-UE
2006-2010: Membru tal-Kumitat għall-Affarijiet Ewropej
2002-2006: President tal-Kumitat għall-Kontroll tal-Baġit
2006- : Viċi President tal-partit Fidesz tal-Alleanza Ċivika Ungeriża
2005- : President tat-Taqsima Nisa tal-Unjoni
2004- : Membru tal-partit Fidesz tal-Alleanza Ċivika Ungeriża
Esperta Kwalifikata tat-Taxxa, Taxxa Internazzjonali
Awditriċi Ċertifikata u Konsulenta tat-Taxxa
Kontabilista Ċertifikata
Inġiniera speċjalizzata fix-Xjenzi Ekonomiċi
Fakultà tax-Xjenzi Ekonomiċi, Università ta' Miskolc
Edukazzjoni Kontinwa fl-Inġinerija u x-Xjenzi Ekonomiċi, speċifikament il-Ġestjoni tan-Negozju
Inġiniera Mekkanika Kwalifikata, Fergħa tal-Proċess tad-Disinn
Università Teknika tal-Industrija Peżanti
Fakultà tal-Inġinerija Mekkanika
Rwol tas-sistemi tal-informazzjoni dwar il-kontabbiltà fl-operat tal-kumpaniji
Żieda fl-effiċjenza ekonomika bl-użu ta' metodi u ppjanar analitiku avvanzat għall-proċessi tan-negozju
Dr habil
Il-vantaġġ mill-potenzjal tas-suq intern uniku
Ħiliet fil-lingwi barranin
Ilsien nattiv: Ungeriż
Attivitajiet professjonali oħrajn
Kumitat Akkademiku ta' Miskolc (MAB) tal-Akkademja Ungeriża tax-Xjenzi
Membru tal-Kumitat Ekonomiku
Kap tal-Kumitat ta' Ħidma ta' Konsulenza dwar in-Negozju
Membru tas-Sottokumitat dwar l-Organizzazzjoni
Viċi President tas-Soċjetà Ungeriża tax-Xjenzi Ekonomiċi fil-Kontea ta' Borsod-Abaúj-Zemplén
Attivitajiet pubbliċi oħrajn
President Fundatriċi tal-Assoċjazzjoni Miskolci Gráciák
Premju tar-Riċerkaturi Żgħażagħ mill-Kumitat Akkademiku ta' Miskolc (MAB) tal-Akkademja Ungeriża tax-Xjenzi (2000)
Premju Zoltán Meszléri (2000)
Ċertifikat "Lettriċi Eċċellenti" (2005)
Rikonoxximent għall-Attivitajiet li Jippromwovu n-Nisa (2008)
Minn meta ggradwajt mill-Università, b'mod kontinwu komplejt intejjeb l-għarfien professjonali tiegħi fl-oqsma tal-ġestjoni tan-negozju, il-ġestjoni finanzjarja, il-baġits, il-kontroll u l-amministrazzjoni tal-baġit bl-esperjenza li kelli kemm fl-Ungerija (bħala President tal-Kumitat Finanzjarju u tal-Awditjar tal-Assemblea Nazzjonali Ungeriża u kunsilliera tal-Kunsill tal-Belt ta' Miskolc, belt bi Status ta' Kontea) kif ukoll fl-ambjent internazzjonali (bħala Membru tal-Parlament Ewropew).
Nixtieq niġbed l-attenzjoni għall-kwalifiki tiegħi dwar is-sorveljanza ekonomika u baġitarja u fil-qasam finanzjarju. Użajt il-kwalifiki tiegħi bħala esperta u konsulenta tat-taxxa kemm fis-settur kompetittiv kif ukoll fi rwoli amministrattivi. Il-ħidma li wettaqt f'għadd ta' kumpaniji tatni opportunità eċċellenti biex insir aktar familjari ma' kwistjonijiet relatati mal-awditjar u mal-valutazzjoni tal-impatt.
Mill-2010, bħala Membru tal-Parlament Ewropew, jien ħdimt, partikolarment, fuq żewġ gruppi ewlenin ta' kompiti: l-ewwel nett, kwistjonijiet fundamentalment ekonomiċi, finanzjarji, fiskali, dwar is-suq intern u dwar il-politika fiskali u, it-tieni nett, kwistjonijiet baġitarji.
Matul il-karriera tiegħi, akkwistajt għarfien teoretiku profond u esperjenza prattika fil-funzjonament tal-istituzzjonijiet tal-UE u dwar għadd ta' tipi differenti ta' teħid ta' deċiżjonijiet u ta' kwistjonijiet li jikkonċernaw l-istituzzjonijiet. Ninsab konvinta li l-esperjenza diretta u ta' kuljum li akkwistajt fi kwistjonijiet tal-UE jippermettuli naħdem b'effiċjenza f'ambjent ta' ħidma li hu kumpless u dinamiku fir-rigward ta' kwistjonijiet ta' politika. Inċidentalment, inqis li hu essenzjali li wieħed ikollu għarfien dwar kif tiffunzjona l-Unjoni Ewropea, minħabba li dan jista' jipprovdi bażi professjonali soda u informazzjoni ferm tajba dwar is-sitwazzjoni attwali, il-problemi potenzjali u s-soluzzjonijiet possibbli. Jien inqis dan l-għarjien ferm utli għall-Qorti tal-Awdituri u l-pożizzjoni li għandha timtela.
Matul is-snin li jien ħdimt fil-Parlament Ewropew, jien ksibt ukoll aktar esperjenza professjonali sostanzjali fil-qasam tal-awditjar tal-istituzzjonijiet tal-UE. Bħala Viċi President tal-Parlament Ewropew, jien wettaqt dmirijiet ta' President tal-Korp ta' Kontroll Baġitarju. Meta nqabbel l-istandards tal-ġestjoni u l-kontroll finanzjarju, tal-awditjar intern u estern fl-Ungerija issa u fil-passat, jien ninsab kuntenta li stajt nagħmel aktar faċli l-proċess ta' skambju tal-aħjar prattiki.
Fil-Parlament Ewropew, jien wettaqt il-funzjoni ta' rapporteur jew shadow rapporteur diversi drabi, fost affarijiet oħra, f'rapporti jew opinjonijiet rilevanti għall-kontroll tal-baġit u tal-ekononomija kif imniżżel hawn taħt:
Rapporti ppreżentati bħala rapporteur
Rapport dwar il-governanza tas-Suq Uniku fil-qafas tas-Semestru Ewropew 2015;
Rapport dwar il-proposta għal regolament tal-Parlament Ewropew u tal-Kunsill li jemenda r-Regolament (KE) Nru 184/2005 dwar l-istatistika tal-Komunità fuq il-bilanċ ta' pagamenti, kummerċ internazzjonali f'servizzi u investiment dirett barrani rigward l-għoti ta' setgħat delegati u ta' implimentazzjoni lill-Kummissjoni għall-adozzjoni ta' ċerti miżuri;
Rapport dwar ir-Rapport Annwali dwar it-Taxxa: kif nilliberaw il-potenzjal tal-UE għal tkabbir ekonomiku;
Rapport dwar il-proposta għal direttiva tal-Kunsill li temenda d-Direttiva 2006/112/KE dwar is-sistema komuni ta' taxxa fuq il-valur miżjud fir-rigward tal-ġestjoni tal-vawċers;
Rapport dwar il-proposta għal direttiva tal-Kunsill dwar sistema komuni ta' tassazzjoni applikabbli għall-pagamenti ta' imgħax u ta' royalties bejn kumpaniji assoċjati ta' Stati Membri differenti (riformulazzjoni).
Rapporti ppreżentati bħala shadow rapporteur
Rapport dwar il-protezzjoni tal-konsumaturi – protezzjoni tal-konsumaturi fis-servizzi ta' utilità;
Rapport dwar il-governanza tas-Suq Uniku fil-qafas tas-Semestru Ewropew 2014;
Rapport dwar il-Bank Ewropew tal-Investiment – Rapport Annwali 2013;
Rapport dwar ir-Rapport Annwali tal-Bank Ċentrali Ewropew għall-2012;
Rapport dwar ir-Rapport Annwali tal-Bank Ċentrali Ewropew għall-2011.
Opinjonijiet ippreżentati bħala rapporteur
Opinjoni dwar il-pożizzjoni tal-Kunsill dwar il-baġit ġenerali tal-Unjoni Ewropea għas-sena finanzjarja 2016 (il-Kumitat IMCO);
Opinjoni dwar il-baġit ġenerali tal-Unjoni Ewropea għas-sena finanzjarja 2014 – it-taqsimiet kollha (il-Kumitat IMCO).
Opinjonijiet ippreżentati bħala shadow rapporteur
Opinjoni dwar il-pożizzjoni tal-Kunsill dwar l-abbozz tal-baġit ġenerali tal-Unjoni Ewropea għas-sena finanzjarja 2015 (il-Kumitat IMCO);
Opinjoni dwar il-kwittanza għall-implimentazzjoni tal-baġit tal-Awtorità Bankarja Ewropea għas-sena finanzjarja 2012;
Opinjoni dwar il-kwittanza għall-implimentazzjoni tal-baġit tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2012;
Opinjoni dwar il-kwittanza għall-implimentazzjoni tal-baġit tal-Awtorità Ewropea tat-Titoli u s-Swieq għas-sena finanzjarja 2012.
Nemmen li l-għarfien u l-esperjenza tiegħi fil-qasam ser ikunu utli għall-Qorti biex tindirizza wħud mill-isfidi tagħha. Nittama li dan l-istadju mis-sensiela ta' mistoqsijiet juri li waqt li kont qed insawwar il-karriera tiegħi, jien kont immexxija mill-prinċipju li nsir speċjalista u waħda li tfassal il-politika bi sfond prattiku għani u teoretiku. Ninsab konvinta, barra minn hekk, li s-saħħa tal-Qorti mhijiex biss fid-diversità nazzjonali tagħha, iżda prinċipalment fid-diversità tal-esperjenza professjonali tal-Membri tagħha.
Nemmen li l-karriera professjonali tiegħi laħqet l-ewwel żvolta tagħha fis-sena 2000. L-istabbiliment tal-Istitut tal-Amministrazzjoni tal-Intrapriżi u ta' żewġ dipartimenti (id-Dipartiment tal-Ġestjoni Korporattiva u d-Dipartiment tan-Negozju) fl-Università ta' Miskolc irrappreżenta pass importanti f'ħajti bħala professur u riċerkatriċi tal-università u riċerkatriċi, li jikkompleta l-esperjenza professjonali tiegħi fix-xogħol professjonali u xjentifiku tiegħi mil-lat ta' lettriċi fl-università.
F'ħidmieti għamilt enfasi kbira fuq li niżgura standard għoli ta' tagħlim (full-time, b'korrispondenza u taħriġ fil-PhD). Fit-twaqqif tal-istitut, jien kelli l-ħsieb li nipprovdi lill-istudenti b'għarfien avvanzat u kompetittiv, flessibbiltà adattata għall-ħtiġijiet li qed jinbidlu tas-swieq u li jiġu ssodisfati r-rekwiżiti tal-Unjoni Ewropea. Għal dan il-għan, f'kooperazzjoni mal-universitajiet ta' diversi Stati Membri, fassalna sillabi taħt proġetti tal-Unjoni Ewropea, li jiena aġġornajt kontinwament, u integrajna l-aħħar riżultati minn riċerka domestika u internazzjonali.
Kisba importanti oħra hija l-attivitajiet tiegħi bħala Viċi President. Matul l-aħħar kważi 3 snin, kont onorata li nokkupa waħda mill-pożizzjonijiet ta' Viċi President tal-Parlament Ewropew. L-attivitajiet tiegħi kienu jinkludu r-responsabbiltà għall-korp ta' verifika tal-Parlament u l-aċċess għad-dokumenti. Matul dan il-perjodu, jien komplejt nittratta ma' għadd kbir ta' inkjesti minn persuni privati, membri tal-NGOs, negozji u tħassib ieħor u għent ħafna aktar partijiet ikkonċernati biex isibu soluzzjoni għad-diffikultajiet tagħhom. Fir-rigward tat-titjib fit-trasparenza u ż-żieda fl-importanza tal-Parlament, jien kont kapaċi ninfluwenza b'mod aktar favorevoli t-trasparenza u l-obbligu ta' rendikont tal-Parlament Ewropew għall-benefiċċju taċ-ċittadini u r-residenti kollha tal-UE. Forsi kien ukoll rikonoxximent ta' din il-ħidma li l-plenum tal-Parlament Ewropew tani vot ieħor ta' kunfidenza u kkonferma l-pożizzjoni tiegħi bħala Viċi President.
3. X'esperjenza professjonali għandek ta' organizzazzjonijiet jew istituzzjonijiet internazzjonali, multikulturali u multilingwi bbażati barra pajjiżek?
Fil-ħidma tiegħi bħala Viċi Speaker tal-Assemblea Nazzjonali Ungeriża responsabbli għall-Unjoni Interparlamentari, imbagħad bħala membru tal-Presidenza tal-Parlament Ewropew, ksibt esperjenza internazzjonali, jew pjuttost globali, sforz il-ħidma regolari tiegħi bħala parti mid-delegazzjonijiet tal-Parlament li kkooperaw ma' delegazzjonijiet internazzjonali jew delegazzjonijiet minn pajjiżi oħra. Huwa importanti li wieħed jinnota li l-ħidma ta' kuljum mal-Membri tal-Parlament Ewropew tatni wkoll fehim aħjar ta' kif jarawna lilna l-Ungeriżi, u x'inhi l-opinjoni tagħhom dwar il-mentalità u t-teħid ta' deċiżjonijiet tagħna.
Inċidentalment, il-maġġoranza tal-esperjenza tiegħi fil-kontroll baġitarju ksibtha barra mill-pajjiż. Id-deskrizzjoni tal-karriera professjonali tiegħi jenħtieġ tirrifletti wkoll il-fatt li ħdimt f'ambjent tax-xogħol varjat ħafna, primarjament xjentifiku. Fl-attivitajiet tiegħi bħala lettriċi fl-università, jien kelli wkoll taħdidiet fuq bażi regolari ma' operaturi f'setturi differenti u istituti ta' riċerka xjentifika ta' Stati Membri oħra.
Nemmen li l-adattament għal kulturi oħra, l-ewwel nett, jiffaċilita l-fehim u, it-tieni nett, jinkoraġġixxi lil individwu jwettaq eżaminazzjoni tiegħu jew tagħha stess b'mod regolari kif ukoll itejjeb l-għarfien tiegħu jew tagħha. Id-diversità hija element essenzjali tal-Ewropa. Personalment, jien verament inqis din id-diversità bħala parti minni, u naħseb li nista' nilħaq il-potenzjal sħiħ tiegħi primarjament f'ambjent multikulturali.
Il-kompiti li wettaqt sa issa ma jipprevedu ebda proċedura ta' rilaxx.
5. Liema mill-pożizzjonjiet professjonali preċedenti tiegħek kienu r-riżultat ta' nomina politika?
Bdejt il-karriera politika tiegħi billi involvejt ruħi fl-affarijiet kurrenti f'Miskolc, fl-"Għaqda għall-Miskolc", fejn kelli l-kariga ta' Viċi President. Fl-2003, matul ir-riorganizzazzjoni tagħha, ingħaqadt mal-Unjoni Ċivika Ungeriża Fidesz. Fl-2005 ġejt eletta Viċi President Nazzjonali tal-partit u ġejt eletta mill-ġdid fil-pożizzjoni tiegħi f'kull tiġdid organizzattiv minn dak iż-żmien 'il hawn. Kelli wkoll il-kariga ta' President tat-Taqsima tan-Nisa tal-partit mill-istess sena.
Fl-elezzjonijiet parlamentari tal-2006 fl-Ungerija, ksibt mandat bħala kandidata tal-partit tiegħi mil-lista taż-żona tal-Kontea ta' Borsod-Abaúj-Zemplén. Ġejt eletta Viċi Kap tal-Grupp tal-Partit Fidesz fl-istess sena.
Fl-2009 ġejt eletta bħala waħda mid-Deputati Speakers tal-Assemblea Nazzjonali Ungeriża. Okkupajt din il-kariga sal-2010, meta ġiet iffurmata l-Assemblea Nazzjonali l-ġdida. F'dawk l-elezzjonijiet, ksibt ukoll mandat mil-lista taż-żona tal-Kontea ta' Borsod-Abaúj-Zemplén. Fl-2010 ġejt eletta bħala Membru tal-Parlament Ewropew u ilni f'waħda mill-karigi ta' Viċi President tal-Parlament Ewropew mill-1 ta' Lulju 2014.
6. X'inhuma l-aktar tliet deċiżjonijiet importanti li kont involuta fihom fil-ħajja professjonali tiegħek?
1. L-iżvilupp tas-suq intern tal-UE
Illum, is-suq uniku huwa prijorità fuq l-aġenda politika Ewropea. Huwa mfaħħar bħala strateġija li tista' tgħin għall-irkupru mill-kriżijiet ekonomiċi u li tista' tiżgura tkabbir fuq terminu twil. Madankollu, dan mhux dejjem kien il-każ. Fl-aħħar sitt snin u nofs, jien ħdimt biex niżgura li s-suq uniku intern jerġa' jikseb l-apprezzament tiegħu li kellu u li aħna nkunu nistgħu niżviluppawh għall-potenzjal sħiħ tiegħu.
Bħala r-rapporteur għar-rapport dwar il-governanza tas-suq intern u bħala l-awtriċi ta' numru ta' studji ta' riċerka dwar is-suq intern, jien irnexxieli nikseb riżultati sinifikanti biex jgħinuna ntejbu u nsaħħu l-mekkaniżmi eżistenti u noħolqu sinerġiji aħjar bil-għan li ninfurzaw il-leġiżlazzjoni tas-suq uniku b'mod aktar effiċjenti. Għamilt minn kollox biex niżgura li l-kwistjonijiet ikunu jistgħu jiġu riżolti fil-livell nazzjonali u, fejn possibbli, permezz ta' mezzi informali. Id-deċiżjonijiet strateġiċi tiegħi dwar is-suġġett u l-miżuri li jindirizzawh ħolqu diversi opportunitajiet għall-konsumaturi, hekk kif ir-rakkomandazzjonijiet tiegħi rriżultaw, fuq kollox, fi standards ta' kwalità u pprezzar aktar kompetittiv. Nixtieq nenfasizza li ninsab interessata f'dan is-suġġett mhux biss mil-lat politiku, iżda wkoll mil-lat xjentifiku. Ninsab kburija li fl-2017, bit-titjib tal-approċċ ġenerali tal-analiżi ekonomika tat-teżi tiegħi tal-PhD, jien akkwistajt ukoll it-titolu akkademiku ta' "habil Dr" għall-ħidma xjentifika tiegħi dwar it-teħid tal-vantaġġ mill-potenzjal tas-suq uniku.
2. L-istabbiliment tad-direzzjonijiet tal-politika fiskali għall-UE
Il-kriżi tad-dejn reċenti qajmet għadd ta' kwistjonijiet ġodda fl-Unjoni Ewropea. Dawn il-kwistjonijiet jeħtieġu l-aġġustament xieraq tal-politiki fiskali fit-terminu qasir, medju u twil. Bħala r-rapporteur għall-proposta għal direttiva li temenda d-Direttiva 2006/112/KE dwar is-sistema komuni ta' taxxa fuq il-valur miżjud fir-rigward tal-ġestjoni tal-vawċers u r-rapport dwar il-proposta għal Direttiva tal-Kunsill dwar sistema komuni ta' tassazzjoni applikabbli għall-pagamenti ta' imgħax u ta' royalties bejn kumpaniji assoċjati ta' Stati Membri differenti, stajt inkompli l-ħidma tiegħi fuq dawn l-aġġustamenti fiskali, u introduċejt ukoll direzzjoni ġdida fil-politika ekonomika f'dak li għandu x'jaqsam mal-politika fiskali. Bħala soluzzjoni possibbli, bdejt proposta għat-tfassil ta' sistema intelliġenti u kkordinata ta' "serp tat-taxxa", li sa issa ġiet inkorporata f'għadd ta' proposti.
3. Il-politika tal-familja fl-Ungerija u fl-Ewropa
Bħala mara u omm, wieħed mill-aktar għanijiet importanti tiegħi kien li nappoġġja n-nisa u l-familji sa mill-bidu tal-karriera politika tiegħi. Din hija wkoll il-missjoni ewlenija tiegħi. Minn dejjem ħdimt biex niżgura li l-miżuri għall-appoġġ tal-familja jittieħdu b'mod ċar filwaqt li wieħed iżomm f'moħħu t-tendenzi demografiċi li qed jinbidlu. Bħala riżultat tal-proposti tiegħi, irnexxieli nespandi l-iskema fiskali tal-familja b'mod kontinwu u, fis-snin reċenti, bl-introduzzjoni tal-pakkett ta' miżuri "allowance tal-maternità supplementari", li jagħmel l-impjieg aktar faċli għan-nisa bi tfal żgħar u li jista' jkun ukoll objettiv fundamentali li għandu jintlaħaq. Bl-allowance, familja Ungeriża tista' tonfoq EUR 3 000 addizzjonali bħala medja matul perjodu ta' 4 snin, jiġifieri dan l-ammont jista' jingħata flimkien mal-allowances preċedenti.
7. It-Trattat jistipula li l-Membri tal-Qorti tal-Awdituri jridu jkunu "kompletament indipendenti" fil-qadi ta' dmirijiethom. Kieku inti kif twettaq dan l-obbligu fil-qadi tad-dmirijiet prospettivi tiegħek?
L-Artikoli 285 u 286 tat-TFUE jistipulaw li l-Membri kollha tal-Qorti għandhom jibqgħu kompletament indipendenti fil-qadi ta' dmirijiethom. Għalhekk, jien nemmen li l-indipendenza tal-Membri tal-Qorti hija waħda mill-punti ewlenin li l-membri kollha jridu jirrispettaw u li tiddetermina jekk kandidat huwiex kapaċi jwettaq dmirijietu. Naturalment, se nikkonforma b'mod sħiħ mad-dispożizzjonijiet tat-TFUE li jikkonċernaw il-kriterji tal-"indipendenza" u se noqgħod lura minn kwalunkwe attività li tkun inkompatibbli ma', jew li tpoġġi f'riskju l-qadi ta' dmirijieti.
La jien u lanqas il-qraba intimi tiegħi m'għandhom interessi tan-negozju jew kapitali li jistgħu joħolqu kunflitt mad-dmirijiet prospettivi tiegħi bħala membru tal-Qorti fil-futur. Bl-istess mod, m'iniex konxja ta' kwalunkwe impenn ieħor li jista' jwassal għal tali kunflitt.
9. Lesta tiżvela l-interessi finanzjarji tiegħek kollha u impenji oħra li jista' jkollok lill-President tal-Qorti, u li tagħmilhom pubbliċi?
Bħala Membru tal-Parlament Ewropew, attwalment nirrapporta l-interessi finanzjarji tiegħi u ser nipprovdi l-informazzjoni mitluba dwar l-interessi finanzjarji tiegħi skont ir-regoli. Ser nikkonforma b'mod sħiħ mad-dispożizzjonijiet tat-TFUE dwar il-kunflitti ta' interess potenzjali li ma jkunux kompatibbli mal-qadi ta' dmirijieti.
10. Inti involuta f'xi proċedimenti legali kurrenti? Jekk iva, jekk jogħġbok agħti d-dettalji.
Ninsab involuta fi proċedimenti legali, peress li ssottomettejt dikjarazzjoni ta' pretensjoni rigward il-ksur tad-drittijiet tal-personalità tiegħi lill-Qorti Metropolitana ta' Budapest.
11. Għandek xi rwol attiv jew eżekuttiv fil-politika, u, jekk iva, f'liema livell? Okkupajt xi pożizzjoni politika f'dawn l-aħħar 18-il xahar? Jekk iva, jekk jogħġbok agħti d-dettalji.
Ili membru attiv tal-Unjoni Ċivika Ungeriża Fidesz mill-2003 u bħala Viċi President tagħha mill-2006.
12. Tirtira minn kull kariga uffiċjali li kont eletta għaliha jew titlaq kull funzjoni attiva b'responsabilitajiet f'partit politiku jekk tinħatar Membru tal-Qorti?
Jekk niġi eletta, ser nirriżenja mill-pożizzjoni tiegħi bħala Membru tal-Parlament Ewropew u mis-sħubija u r-rwol tiegħi bħala Viċi President skont it-Taqsima 11. Jekk ikun meħtieġ, jien ser nirrinunzja mis-sħubija tiegħi f'kull fondazzjoni bil-għan li tinżamm l-indipendenza sħiħa tiegħi tul il-mandat li jkolli.
Il-ġlieda kontra l-każijiet ta' frodi u/jew ta' korruzzjoni u t-trattament tal-irregolaritajiet fl-amministrazzjoni huma importanti ħafna fejn għandha x'taqsam il-fiduċja taċ-ċittadini Ewropej fl-istituzzjonijiet tal-UE. Jekk l-akkuża ta' frodi jew ta' korruzzjoni tqum waqt awditu ssorveljat minni jew jekk niltaqa' ma' att illegali, jien ser ngħaddi l-informazzjoni rilevanti lill-President tal-Qorti u ninnotifika wkoll lill-Uffiċċju Ewropew Kontra l-Frodi, b'kunsiderazzjoni għall-ftehim ta' kooperazzjoni bejn iż-żewġ istituzzjonijiet. Ma jiena ser nagħmel ebda eċċezzjoni taħt ebda ċirkostanza jekk il-partijiet involuti jkunu mill-Ungerija. Jekk, fil-qafas tal-persegwiment ta' illegalità serja, ikun hemm anke l-iċken ħjiel jew is-suspett li ma nistax naġixxi b'imparzjalità, ngħaddi l-każ kollu lil ħaddieħor u ma neżerċitax il-kompetenzi tiegħi f'dan ir-rigward. Nixtieq nenfasizza li, bħala l-Viċi President tal-Parlament Ewropew, dejjem aġixxejt bl-istess mod fil-każijiet kollha bħal dawn, bħal kif informajt lill-President tal-Parlament dwar talbiet għal aċċess għal dokumenti relatati ma' pajjiżi u tlabt biex is-setgħat tiegħi jibqgħu jappartjenu għal Viċi President ieħor.
Sfortunatament, jien konxja wkoll mill-allegazzjonijiet li fil-passat xi ħadd uża l-mandat tiegħu jew tagħha mal-Qorti biex jixħtu dawl aktar favorevoli fuq pajjiżhom u biex jipproteġuh minn ċerti kritiki. Fl-opinjoni tiegħi, din hija imġiba kundannabbli u konfużjoni fundamentali tar-rwoli. Irrispettivament minn jekk l-allegazzjonijiet humiex fondati jew le, jidhirli li huwa diġà problema li jista' jsir tħassib bħal dan mill-kontribwenti. Sabiex tinżamm ir-reputazzjoni tal-istituzzjoni, jien ser nagħmel l-almu tiegħi biex nevita tali sitwazzjonijiet.
Dan huwa rekwiżit fundamentali taċ-ċittadini tal-UE u huma jridu jaraw ukoll li l-fondi jintużaw bl-aħjar mod. Jekk niżguraw kontabbiltà u konformità sħiħa mar-regoli, mhux neċessarjment ifisser li l-fondi ser jintużaw b'mod effiċjenti fil-proġetti appoġġjati mill-UE.
Jekk ma jkunx ċar għaċ-ċittadini jekk dawn jibbenefikawx mis-sistema, aħna ma nistgħux nistennew li huma jkollhom fiduċja fiha. Dan in-nuqqas ta' fiduċja deher fir-riżultat finali tar-referendum tal-Brexit fl-2016.
Nemmen li ma hemmx fiduċja mingħajr trasparenza. Għalhekk, il-Kummissjoni għandha tirrapporta dwar suġġetti xierqa lill-Parlament u lill-pubbliku, u dak li tirrapporta jrid ikun ivverifikat b'mod adatt minn awditur indipendenti.
Partijiet essenzjali ta' din il-kultura huma approċċ etiku kif ukoll xieraq fir-rigward tal-moralità ġenerali, peress li mhux kollox jista' jiġi rregolat mil-leġiżlazzjoni. Il-ħajja dejjem kapaċi toħloq sitwazzjonijiet li ma jistgħux jiġu deskritti b'mod preċiż fil-leġiżlazzjoni.
15. Skont it-Trattat, il-Qorti għandha l-obbligu li tassisti lill-Parlament huwa u jeżerċita s-setgħat tiegħu ta' kontroll fuq l-implimentazzjoni tal-baġit. Kieku inti kif tkompli ttejjeb il-kooperazzjoni bejn il-Qorti u l-Parlament Ewropew (b'mod partikolari, il-Kumitat għall-Kontroll tal-Baġit tiegħu) biex issaħħaħ sew is-sorveljanza pubblika fuq l-infiq ġenerali kif ukoll il-kosteffettività ta' dak l-infiq?
Nista' ngħid b'ċertezza li se nagħmel ħilti kollha biex b'mod effikaċi u dejjiemi nippromwovi u nappoġġja l-ħidma konġunta tal-Qorti Ewropea tal-Awdituri u tal-Parlament. Fir-rigward tal-abbozzar tar-rapporti, naħseb li għandna niżguraw li jkunu kemm jista' jkun korretti u affidabbli, biex inkunu nistgħu nipprovdu tweġibiet sodi minkejja l-argumenti li jistgħu jressqu l-entitajiet li jkunu qed jiġu awditjati, u fl-istess ħin iridu jkunu aġġornati biżżejjed biex ikunu ta' interess mhux biss għall-Kumitat għall-Kontroll tal-Baġit u biex dan jingħata l-opportunità li jasal għall-konklużjonijiet tiegħu malajr dwar ir-rapporti ppreżentati sabiex jiġi evitat aktar telf jew biex jiddaħħal titjib mingħajr dewmien, iżda anke biex ikun possibbli li l-pubbliku jiġi infurmat mill-aktar fis possibbli. Jiena wkoll tal-fehma li l-awditjar tal-ġestjoni amministrattiva u finanzjarja u l-awditjar tal-prestazzjoni jridu jitħaffu b'mod urġenti.
Ir-rapporti tal-Qorti tal-Awdituri jridu jkunu aktar f'waqthom u espliċiti sabiex il-Parlament ikun jista' jużahom sew. Għalkemm ir-realtà spiss hija kumplessa u kumplikata u distinzjonijiet ċari u inekwivokabbli huma rari, nagħmel sforzi kbar biex nuża lingwaġġ ċar, peress li jeħtieġ li l-Parlament jivvaluta sa liema punt l-implimentazzjoni ta' politika speċifika tista' titqies bħala suċċess jew falliment.
Fir-rigward tat-tempestività u r-rilevanza, naf li saru numru ta' tentattivi biex l-awditjar jitħaffef, li naturalment jista' ma jkunx ta' detriment għall-kwalità, iżda nħoss li għad hemm marġni għal titjib f'dak il-qasam, ukoll. Pereżempju, ir-rapport speċjali dwar l-ispejjeż relatati mal-migrazzjoni (Nru 2016/3), ippubblikat f'Marzu 2016, jeżamina l-ispejjeż sal-2014 biss, u għalhekk, ovvjament, tintilef ħafna mir-rilevanza tiegħu.
Naturalment, f'rapport ta' awditjar speċifiku, għandha ssir referenza għall-argumenti tal-parti awditjata u l-konsultazzjoni huwa proċess li jieħu ħafna żmien; fl-istess ħin, nixtieq nirrimarka li mhux dejjem huwa meħtieġ li jintlaħaq kunsens mal-parti awditjata. Jien ma nibżax minn tali differenzi fl-opinjoni.
Fl-istess ħin, inqis utli ħafna l-opinjonijiet tal-Qorti li jeżaminaw mill-ġdid l-inizjattivi leġiżlattivi tal-Kummissjoni. Nixtieq insemmi żewġ eżempji attwali: wieħed minnhom huwa l-opinjoni dwar ir-rieżami tar-Regolamenti Finanzjarji tal-UE, u l-ieħor huwa d-dokument dwar l-estensjoni tal-FEIS, li, fil-fehma tiegħi, kapaċi jgħinu b'mod sinifikanti l-ħidma tal-leġiżlatura. Din trid tkun id-direzzjoni li għandna nieħdu. Bħala Membru tal-PE, naf li huwa eżattament dak li l-PE jeħtieġ; għalhekk, se nkompli nimmonitorja t-talbiet tal-membri tal-Kumitat CONT fl-interess ta' kooperazzjoni effiċjenti.
Awditjar tal-amministrazzjoni huwa waħda mill-iskemi li fiha l-kontribwenti, iċ-ċittadini, il-kredituri u l-amministraturi jistgħu jeżerċitaw kontroll fuq, u jaraw, ir-riżultati ta' għadd ta' attivitajiet tal-gvern.
Nemmen li tisħiħ xieraq tal-awditjar tal-ġestjoni finanzjarja u tal-awditjar tal-prestazzjoni jippermetti numru sew ta' żidiet fl-effiċjenza fl-użu tal-fondi tal-UE. Jiena ċerta wkoll li għandha tingħata attenzjoni partikolari lill-użu xieraq tal-fondi. Kemm l-awditjar komprensiv ta' settur kif ukoll awditjar individwali fuq il-post tal-użu tal-fondi jista' jiżvela nuqqasijiet speċifiċi fl-ilħuq tal-miri, li jwasslu għal rakkomandazzjonijiet abbażi ta' dak l-awditjar, li jgħinu biex jitwaqqfu jew jiġu evitati żviluppi mhux mixtieqa u jistgħu jiżvolġu rwol essenzjali fl-użu tal-fondi tal-UE b'mod aktar effiċjenti.
L-awditjar tal-prestazzjoni għalhekk huwa importanti ferm, mhux biss fir-rigward tal-infurzar tal-prinċipji tal-ġestjoni finanzjarja tajba iżda anke fir-rigward ta' titjib annwali fir-riskju ta' żball fl-oqsma ta' politika individwali u fir-rigward tal-iżgurar ta' titjib ulterjuri importanti fl-użu tal-fondi. L-awditjar tal-prestazzjoni, naturalment, jista' jsir kemm internament kif ukoll esternament.
Fil-fehma tiegħi, kif qed nitkellmu dwar dan, il-valur miżjud ta' awditjar estern ġej mill-fatt li l-awtorità esterna tkun għalkollox indipendenti u s-sejbiet ikunu intiżi mhux biss għall-awtorità iżda anke għall-Parlament, li jista' huwa stess, b'mod indipendenti, jislet konklużjonijiet mir-rakkomandazzjonijiet. Jirriżulta min-natura tal-proċedura li l-osservazzjonijiet li jsiru waqt awditjar tal-prestazzjoni jistgħu jiġu kkunsidrati b'modi differenti fil-qasam tal-amministrazzjoni. L-ewwel possibbiltà hija li, f'ambjent ta' fiduċja u pożittività, l-entità soġġetta għall-awditjar tista' tkun konvinta li l-introduzzjoni tal-miżuri proposti mill-awdituri tkun ħaġa pożittiva. Teżisti possibbiltà oħra, jiġifieri li l-istituzzjoni li għaliha tappartjeni l-entità soġġetta għall-awditjar tista' tikkonforma mar-rakkomandazzjonijiet u l-konklużjonijiet tal-Qorti tal-Awdituri u taġixxi fuqhom fis-settur tagħha. F'dan ir-rigward, madankollu, anke l-Parlament Ewropew jista' jkollu rwol sinifikanti, billi jintervjeni b'deċiżjonijiet meta jqis li dan ikun partikolarment importanti.
Fil-qosor, naħseb li fil-każ tal-awditjar tal-prestazzjoni, ukoll, huwa importanti li jiġu kkontrollati b'mod persistenti u regolari l-miżuri ta' segwitu li jirriżultaw mis-sejbiet u mir-rakkomandazzjonijiet tal-Qorti tal-Awdituri.
Ir-rati ta' żball fihom infushom jagħtu biss parzjalment stampa komprensiva tal-effikaċja ta' politiki speċifiċi tal-UE. Il-valutazzjoni tar-riżultati u l-impatti hija ta' importanza partikolari, peress li huwa possibbli li wieħed jimmaġina każijiet fejn kollox ikun mexa skont ir-regoli, iżda t-twettiq tal-proġett ma jkunx ressaqna eqreb biex jintlaħqu l-għanijiet. Pereżempju, x'jiswa l-bini ta' pont jekk ma jkunx hemm toroq li jwasslu għalih? Sa liema punt proġett bħal dan jikkontribwixxi għal żieda fl-impjiegi jew biex tingħata spinta lit-tkabbir ekonomiku fir-reġjun ikkonċernat?
Madankollu, l-awditjar tal-prestazzjoni m'għandux ikun ta' detriment għall-verifika tal-konformità mar-regoli. Naf kemm huwa importanti għall-Parlament li jkollu aċċess għar-rati ta' żball diżaggregati skont iż-żona tal-ħruġ. L-istabbiltà u l-konsistenza tul iż-żmien tal-forniment ta' data bilanċjata huma daqstant importanti, peress li dan huwa l-uniku mod kif jistgħu jiġu identifikati x-xejriet u kif jistgħu jsiru paraguni fiż-żmien.
Il-Qorti tiżvolġi rwol fundamentali fl-għoti ta' informazzjoni importanti fuq bażi regolari lill-Parlament Ewropew dwar l-implimentazzjoni tal-baġit tal-UE. Għalhekk nemmen li d-djalogu bejn iż-żewġ istituzzjonijiet għandu valur miżjud sinifikanti.
Il-komunikazzjoni trid tkun bidirezzjonali fi kwalunkwe ċirkustanza. Koordinazzjoni effiċjenti u stretta tikkontribwixxi biex jiġu identifikati aħjar l-oqmsa ta' ħidma ta' prijorità u tipprovdi lill-Membri tal-COCOBU b'informazzjoni rilevanti f'oqsma speċifiċi ta' interess b'mod f'waqtu.
Ir-Rapport Annwali tal-QEA dwar l-implimentazzjoni tal-baġit tal-UE huwa strument essenzjali għal kull proċedura ta' kwittanza annwali u jista' jagħti ħarsa ġenerali wiesgħa lejn is-sistemi f'oqsma ta' politika differenti. L-importanza tar-rapporti speċjali mfassla mill-Qorti għandha tiġi enfasizzata wkoll, peress li jikkontribwixxu b'mod sinifikanti għall-iżvilupp ulterjuri tal-oqsma individwali: jiġbdu l-attenzjoni għal nuqqasijiet speċifiċi u jagħmlu wkoll proposti biex dawn jiġu riżolti.
Nilqa' wkoll, pereżempju, il-fatt li l-Parlament Ewropew jieħu deċiżjonijiet, b'konformità mar-regoli ta' proċedura l-ġodda tiegħu li daħlu fis-seħħ fl-1 ta' Jannar 2017, dwar l-ikkompilar tar-rapporti li jkun beda u li jkunu bbażati fuq ir-rapporti speċjali mfassla mill-Qorti. Il-ħidma tal-Membri tal-Parlament tagħti spinta lill-valur miżjud.
Bħala Membru tal-Qorti, niżgura taħt kull ċirkustanza li d-dokumenti li nipprovdi lill-Parlament Ewropew jikkontribwixxu b'mod effikaċi għall-ħidma tal-COCOBU. Il-komunikazzjoni bilaterali effiċjenti tkun prinċipju li jiggwidani fir-relazzjonijiet tiegħi mal-Parlament Ewropew.
Inkun disponibbli għal laqgħat regolari mal-Membri tal-Kumitat interessati kollha biex niddiskuti kwistjonijiet ta' interess għall-Parlament. Jien konvinta li dan jgħin ukoll lill-Qorti Ewropea tal-Awdituri biex tindirizza aħjar il-kwistjonijiet marbuta mal-protezzjoni tal-interessi tal-kontribwenti tal-UE.
Il-Qorti Ewropea tal-Awdituri tkun tista' tagħmel xogħolha sew jekk tista' toqgħod fuq l-attivitajiet tal-istituzzjonijiet ta' awditjar nazzjonali matul il-ħidma tagħha. B'dan il-mod, id-duplikazzjoni tax-xogħol u l-"fastidju" bla bżonn tal-benefiċjarji tal-għotjiet u ż-żieda fil-piżijiet amministrattivi tagħhom jistgħu jiġu evitati. Kooperazzjoni ta' dan it-tip naturalment hija konsolidata sew fi ħdan l-INTOSAI. Pereżempju, jista' jsir progress sinifikanti fl-istandardizzazzjoni tal-metodi. Huwa importanti li r-riżultati tal-awditjar nazzjonali jistgħu jiġu integrati fl-attivitajiet tal-Qorti Ewropea tal-Awdituri. Fl-istess ħin, nara aktar opportunitajiet għat-twettiq ta' awditjar konġunt.
Inqis li huwa importanti ħafna li l-istituzzjonijiet ta' awditjar nazzjonali jżidu l-isforzi ta' awditjar tagħhom dwar l-użu tal-fondi tal-UE fl-Istati Membri. Huwa bla dubju eżempju progressiv u tajjeb meta l-assemblej nazzjonali jiddiskutu dawn ir-rapporti u jisiltu konklużjonijiet mill-kontenuti tar-rapporti, billi dan itejjeb l-effiċjenza ta' kif il-fondi jintużaw fil-futur. Bħala president tal-kumitat għas-sorveljanza tal-użu tal-fondi tal-UE fl-Assemblea Nazzjonali Ungeriża, dak kien il-kompitu preċiż tiegħi.
Inqis li huwa essenzjali f'dan ir-rigward li jinfirex l-użu ta' ċertifikati ta' awditjar nazzjonali (dikjarazzjonijiet nazzjonali). Naf li għall-istati federali dan mhux dejjem huwa faċli, iżda huwa pass li jsaħħaħ il-kultura tat-teħid ċar tar-responsabbiltà u tal-obbligu li jingħata rendikont.
Nirrakkomanda li l-korpi ta' awditjar nazzjonali, fil-kapaċità tagħhom bħala awdituri esterni indipendenti u f'konformità mal-istandards tal-awditjar internazzjonali, ikunu jistgħu joħorġu ċertifikati ta' awditjar nazzjonali dwar il-ġestjoni tal-fondi tal-UE, li jingħataw lill-gvernijiet tal-Istati Membri. Dawn iċ-ċertifikati, imbagħad, jistgħu jintużaw matul il-proċedura ta' kwittanza b'konformità ma' proċedura interistituzzjonali adatta għall-għan u li għandha tiddaħħal aktar 'il quddiem.
Peress li parti sinifikanti mill-baġit tal-UE hija implimentata permezz tal-ġestjoni kondiviża, il-kwalità, il-kompletezza u t-tempestività tal-informazzjoni pprovduta mill-Istati Membri jiddeterminaw ħafna l-kwalità tal-analiżi sussegwenti u, konsegwentement, il-kwalità tal-assigurazzjonijiet mogħtija mill-Kummissjoni.
Jirriżulta mir-rapporti annwali tal-Qorti li fl-abbozzar tar-rapporti tal-attività annwali tagħhom, id-Direttorati Ġenerali tal-Kummissjoni prinċipalment jużaw l-informazzjoni pprovduta mill-awtoritajiet nazzjonali (eż. ir-rapporti tal-awditjar). Ir-rapporti annwali rikorrenti tal-QEA jenfasizzaw, għalija, li hemm xi dgħufijiet (inkluża primarjament l-akkuratezza) fil-ħidma tal-awtoritajiet tal-awditjar li l-verifika tal-Kummissjoni ma tistax tipprevjeni attwalament.
Għar-raġunijiet ta' hawn fuq, għalhekk, nemmen li r-rapporti tal-Qorti Ewropea tal-Awdituri jridu jkomplu jiġbdu l-attenzjoni għall-punti ta' dgħufija, kemm jekk l-inakkuratezza tad-data pprovduta mill-Istati Membri u kemm jekk in-nuqqasijiet fix-xogħol ta' awditjar imwettaq mill-Kummissjoni. Il-Qorti għandha tispjega, b'mod ċar u dettaljat kemm jista' jkun, x'inhuma d-dgħufijiet u kif għandhom jitneħħew.
Naħseb li għalkemm l-Istati Membri huma ftit jew wisq konxji tar-rakkomandazzjonijiet tagħna, hemm differenzi kbar fl-implimentazzjoni prattika tagħhom fil-livell nazzjonali. Konsegwentement, ftit hemm indikazzjoni fil-livell nazzjonali li qed iseħħu bidliet fit-tfassil tal-politika u l-prattika ta' kuljum.
Bħala membru tal-Qorti, nixtieq nikkoopera aktar mill-qrib magħkom bl-għan li tittejjeb il-ġestjoni finanzjarja fl-UE. Jekk irridu nistabbilixxu sistema finanzjarja fl-UE li tkun kapaċi terġa' tikseb il-fiduċja taċ-ċittadini tagħna, l-UE trid tibda timplimenta r-riformi xierqa kemm jista' jkun malajr; u mhux hawnhekk biss, fi Brussell, iżda fl-UE kollha. L-Istati Membri għandhom ikunu jistgħu jipprovdu informazzjoni sħiħa, rilevanti u aġġornata dwar is-sistemi tagħhom ta' governanza, ġestjoni finanzjarja u s-sistemi ta' kontroll intern u awditjar intern. Fejn jeżistu d-dgħufijiet, il-Kummissjoni għandha taħdem f'kooperazzjoni mill-qrib mal-Istati Membri biex tagħmel l-informazzjoni kollha meħtieġa disponibbli sabiex inkunu nistgħu nagħmlu valutazzjoni infurmata tas-sistemi tal-Istati Membri għall-implimentazzjoni tal-baġit tal-UE.
Nirrikonoxxi, barra minn hekk, il-merti tat-tħassib dwar l-ispejjeż u l-benefiċċji fir-rigward tal-għoti ta' informazzjoni iżda, jekk l-għan komuni tagħna huwa li niżguraw li l-korp baġitarju jipprovdi valutazzjoni tal-awditjar tal-ogħla kwalità kif stabbilit fl-istandards internazzjonali, għandhom isiru l-isforzi kollha possibbli. Aktar importanti minn hekk, spiss ikun il-każ li l-problema ma tkunx in-nuqqas ta' informazzjoni iżda n-nuqqas tal-awtoritajiet tal-awditjar nazzjonali jew tal-awdituri esterni li jużawha korrettament.
Waħda mis-sejbiet prinċipali tal-awditjar tar-Rapport Annwali li ġiet diskussa b'mod wiesa' kemm fil-Parlament kif ukoll fil-Kunsill kienet ir-rata stmata ta' żball irrapportata mill-Qorti. Wara li segwejt id-deliberazzjonijiet reċenti dwar il-kwittanza f'dawn l-aħħar snin, nilqa' l-fatt li kull sena l-Qorti ttejjeb l-informazzjoni sottostanti dwar il-kawżi ewlenin tal-iżbalji. Nemmen li għad hemm progress xi jsir fir-rigward tat-tnaqqis tal-iżbalji, iżda għandhom isiru aktar konsultazzjonijiet mal-partijiet ikkonċernati dwar kif jiġu identifikati.
Barra minn hekk, jien niżgura li l-Qorti tissorvelja aktar mill-qrib u regolarment l-istat tal-implimentazzjoni tar-rakkomandazzjonijiet magħmula fir-rapporti annwali tal-kwittanza tal-Parlament Ewropew. Dawn ir-rapporti tal-kwittanza jinkludu għadd ta' kwistjonijiet li jirrikorru sena wara sena, li l-implimentazzjoni tagħhom sfortunatament issir bil-mod ħafna jew qatt ma ssir. Dan huwa frustranti ħafna. Għalhekk, il-Qorti triq twettaq l-awditjar tagħha b'mod aktar deċiżiv u trid iżżid l-attività ta' monitoraġġ tagħha. Il-Parlament irid ikun jaf sa liema punt ir-rakkomandazzjonijiet tiegħu qed jiġu implimentati.
Fost l-isfidi attwali l-aktar importanti, insemmi l-kwistjoni tal-"budget galaxy". Kif irrimarka wkoll il-Kummissarju għall-Baġit waqt waħda miż-żjarat tiegħu lill-Parlament reċentement, iż-żieda fl-esternalizzazzjoni tal-fondi pubbliċi barra mill-baġit tal-UE tnaqqas it-trasparenza, tista' tikser il-prinċipju tal-unità tal-baġit u, billi tikkontrolla l-istituzzjonijiet, tagħti ambitu inqas wiesa' għall-awditjar. Din ix-xejra allarmanti, fejn il-Qorti għandha biss setgħat limitati, trid titwaqqaf.
Kif diġà spjegajt fit-tweġiba tiegħi għall-Mistoqsija 15, trid tingħata attenzjoni akbar lill-prijoritajiet tal-leġiżlaturi fir-rigward ta' kwistjonijiet ta' importanza kbira għaċ-ċittadini tal-UE. Inqis lill-Qorti bħala alleat kbir tal-Parlament. Nikkondividu l-istess missjoni: li nħarsu l-interessi tal-kontribwenti Ewropej. Irridu niżguraw li kull euro jintefaq għall-iskopijiet previsti u li l-fondi tal-UE jintużaw b'mod effikaċi, u rridu niġġieldu kontra l-prattiki ta' ħela, l-infiq inutli, il-ġestjoni finanzjarja negliġenti u kwalunkwe forma ta' frodi.
Nixtieq nirrimarka, barra minn hekk, li l-Qorti ħejjiet 36 rapport speċjali fl-2016. Pereżempju, erba' rapporti dwar il-qgħad fost iż-żgħażagħ tfasslu reċentement. Nirrakkomanda l-konċentrazzjoni tematika, peress li l-Parlament sempliċement mhux kapaċi jipproċessa għadd daqshekk kbir ta' rapporti bir-reqqa dovuta. Dawn ir-rapporti sostanzjali u siewja ħafna spiss ma jingħatawx l-attenzjoni li tixirqilhom. Naf kemm il-Kumitat CONT ipprova jtejjeb l-ipproċessar ta' dawn ir-rapporti speċjali mill-Parlament – sfortunatament mingħajr suċċess għalissa. Fl-istess ħin, forsi permezz ta' konċentrazzjoni tematika, il-Qorti tista' tgħin ukoll hawnhekk, minħabba li numru inqas ta' rapporti, iżda li jkollhom aktar sustanza, jistgħu ovvjament jiintużaw aħjar mill-Parlament.
Iva, nirtiraha, peress li huwa essenzjali għal xogħli li l-Parlament ikollu fiduċja fija; mingħajrha,ma nkunx nista' nwettaq il-kompiti tiegħi b'mod xieraq.
Tiġdid parzjali ta’ membri tal-Qorti tal-Awdituri - kandidat HU